Kampung Pedada Kuning

**Kampung Pedada Kuning** (turut dikenali sebagai **Kampung Parit Pedada Kuning**) ialah sebuah kampung di Daerah Batu Pahat, bahagian barat negeri Johor, Malaysia. Kampung Pedada Kuning merupakan salah sebuah kampung yang berada di dalam unit pentadbiran Mukim Peserai, sebuah mukim di barat Daerah Batu Pahat.

## Sejarah
Bangunan rumah di sepanjang aliran Parit Pedada Kuning ke Sungai Simpang Kiri telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (*Survey Department of Federated Malay States*). Berikutan itu, nama Parit Pedada Kuning sebagai sebuah parit telah didokumentasikan di dalam peta topografi HIND 1035 pada lembaran *Batu Pahat* (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 50 hingga 60 buah rumah yang telah dibina di sepanjang Parit Pedada Kuning yang mengalir menghilir ke Sungai Simpang Kiri. Taburan rumah yang dibina oleh penduduk setempat adalah sekata pada bahagian hulu Parit Pedada Kuning, mahupun di bahagian hilir.

Pada tahun 1992, telah dilaporkan dekat Kampung Pedada Kuning menerusi *Harian Metro*, kejadian kebocoran tayar kenderaan yang kerap telah berlaku di kampung berkenaan. Perkara ini menyebabkan penduduk kampung resah dan serik memandangkan ia menyukarkan kehidupan penduduk untuk bergerak dari satu tempat ke tempat yang lain. 

Pada tahun 2026, seekor buaya betina sepanjang kira-kira tiga meter telah ditemui di Kampung Pedada Kuning pada jam 8.45 pagi waktu tempatan. Buaya betina terbabit telah ditemukan oleh seorang penduduk kampung yang bekerja sebagai peternak lembu apabila sedang mengalihkan haiwan ternakannya. Buaya betina yang dikatakan datang daripada Sungai Batu Pahat sebelum bersarang dekat Kampung Pedada Kuning itu berjaya diberkas oleh pasukan Angkatan Pertahanan Awam Malaysia (APM) Batu Pahat selepas usaha penangkapan dan penjinakan selama 45 minit dilakukan.

## Geografi
Kampung Pedada Kuning terletak di kawasan luar bandar. Petempatan yang terbesar berhampiran dengan kampung ini ialah Batu Pahat, sebuah bandar yang terletak pada bahagian tenggara Kampung Pedada Kuning. Pola petempatan yang dapat diperhatikan di Kampung Pedada Kuning ialah petempatan berjajar. Kebanyakan rumah penduduk dibina berderetan dan selari dengan sebatang jalan kampung yang menuju ke Jalan Negeri Johor J19 (Jalan Simpang Lima–Parit Sulong) dan aliran air Parit Pedada Kuning yang menghilir.

Yang berikut merupakan petempatan manusia yang terletak serantau dengan Kampung Parit Pedada Kuning.
* Kampung Parit Mampan pada bahagian utara
* Kampung Parit Rantau pada bahagian utara
* Kampung Parit Kassim Hilir pada bahagian timur laut
* Kampung Parit Selulun pada bahagian timur laut
* Kampung Linau Kecil pada bahagian timur
* Kampung Parit Gantong pada bahagian timur
* Kampung Parit Lapis pada bahagian tenggara
* Kampung Gombak pada bahagian selatan
* Kampung Bintang pada bahagian selatan
* Kampung Parit Haji Ibrahim pada bahagian barat
* Kampung Parit Bengkok pada bahagian barat laut

Parit Pedada Kuning ialah parit utama yang mengairi Kampung Parit Pedada Kuning. Aliran air yang bergerak adalah lurus dari arah barat ke timur, dengan mengalir sepanjang kawasan petempatan manusia dan perladangan seperti tanaman kelapa sawit. Ia merupakan salah satu cawangan Sungai Simpang Kiri, pada tahun 1940-an. Walaupun begitu, aliran air daripada Parit Pedada Kuning tidak akan bergabung terus dengan Sungai Simpang Kiri di Kampung Parit Pedada Kuning kerana telah dilencongkan ke terusan tanpa nama di sepanjang tebing barat Sungai Simpang Kiri.

## Infrastruktur
Terdapat satu buah masjid di Kampung Pedada Kuning, dikenali sebagai Masjid Jamek Kampung Pedada Kuning (atau juga dikenali sebagai Masjid Kampung Pedada Kuning sahaja). Masjid Jamek Kampung Pedada Kuning memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti surau dalam portal Sistem Maklumat Imam dan Masjid (SISMIM) ialah 0101016.

Infrastruktur pendidikan awal kanak-kanak disokong di Kampung Pedada Kuning, dengan kewujudan satu buah taman bimbingan kanak-kanak (Tabika) di kampung berkenaan. Infrastruktur pendidikan ini dikendalian oleh Jabatan Kebajikan Masyarakat. Tabika KEMAS Manja Sayang merupakan sebuah tabika di Kampung Pedada Kuning, yang terletak di bangunan Balai Raya Kampung Pedada Kuning.

## Rujukan